ตลาดหุ้นเอเชียผันผวน หลัง “พาวเวล” ส่งสัญญาณไม่ปรับลดอัตราดอกเบี้ย
ตลาดหุ้นเอเชียผันผวน หลัง "พาวเวล" ส่งสัญญาณไม่ปรับลดอัตราดอกเบี้ย
ตลาดหุ้นเอเชียผันผวน หลัง "พาวเวล" ส่งสัญญาณไม่ปรับลดอัตราดอกเบี้ย
2 พ.ค. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ หลังจากนายเจอโรม พาวเวล ประธานธนาคารกลางสหรัฐ (เฟด) ระบุว่า อัตราเงินเฟ้อที่อ่อนแรงลงในช่วงที่ผ่านมานั้น อาจเกิดจากปัจจัยชั่วคราว และเชื่อว่าเงินเฟ้อจะดีดตัวขึ้นสู่เป้าหมายของเฟดที่ระดับ 2% โดยนักลงทุนมองว่า ถ้อยแถลงของนายพาวเวลที่สะท้อนถึงความมุ่งมั่นในการบรรลุเป้าหมายเงินเฟ้อนั้น เป็นการส่งสัญญาณว่าเฟดอาจจะไม่ปรับลดอัตราดอกเบี้ยในเร็วๆนี้ แม้ประธานาธิบดีโดนัลด์ ทรัมป์ พยายามกดดันให้เฟดลดดอกเบี้ยก็ตาม
โดยดัชนี HSI ตลาดหุ้นฮ่องกงเปิดวันนี้ที่ 29,643.05 จุด ลดลง 56.06 จุด, -0.19%
ดัชนี TAIEX ตลาดหุ้นไต้หวันเปิดวันนี้ที่ 10,992.76 จุด เพิ่มขึ้น 25.03 จุด, +0.23%
ดัชนี KOSPI ตลาดหุ้นเกาหลีใต้เปิดวันนี้ที่ 2,192.94 จุด ลดลง 10.65 จุด, -0.48%
ดัชนี FTSE STI ตลาดหุ้นสิงคโปร์เปิดวันนี้ที่ 3,389.52 จุด ลดลง 10.68 จุด, -0.31%
ดัชนี FBMKLCI ตลาดหุ้นมาเลเซียเปิดวันนี้ที่ 1,642.46 จุด เพิ่มขึ้น 0.17 จุด, +0.01%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,952.52 จุด ลดลง 0.20 จุด, -0.00%
ตลาดหุ้นญี่ปุ่นปิดทำการวันนี้เนื่องในวันหยุดพิเศษ และตลาดหุ้นจีนปิดทำการวันนี้เนื่องในวันแรงงาน
ด้านนายพาวเวลได้แถลงข่าวต่อสื่อมวลชนภายหลังการประชุมเฟดเมื่อวานนี้ โดยนายพาวเวลยังคงย้ำจุดยืนด้านนโยบายของเฟด แม้ปธน.ทรัมป์ พยายามกดดันให้เฟดปรับลดอัตราดอกเบี้ยก็ตาม โดยปธน.ทรัมป์ได้ทวีตข้อความเพื่อเรียกร้องให้เฟดปรับลดอัตราดอกเบี้ย 1% และใช้มาตรการผ่อนคลายเชิงปริมาณ (QE) ครั้งใหม่ ซึ่งหากเฟดมีการผ่อนคลายนโยบาย เศรษฐกิจสหรัฐก็จะพุ่งขึ้นเหมือนจรวด
ทั้งนี้ นายพาวเวลกล่าวว่า “เราเป็นสถาบันที่ไม่เกี่ยวข้องกับการเมือง ซึ่งหมายความว่า เราไม่มีการอภิปรายในประเด็นการเมือง และเราจะไม่นำประเด็นการเมืองมาใช้ประกอบการตัดสินใจของเรา ไม่ว่าจะด้วยวิธีใดวิธีหนึ่งก็ตาม” พร้อมกับย้ำว่า จุดยืนด้านนโยบายของเฟดในขณะนี้ “มีความเหมาะสม” และเฟดยังมองไม่เห็นหลักฐานใดๆที่จะผลักดันให้เฟดดำเนินนโยบายไปในทิศทางอื่น
ส่วนในเรื่องเงินเฟ้อของสหรัฐที่อ่อนแรงลงนั้น นายพาวเวลเชื่อว่า แรงกดดันด้านราคาที่ปรับตัวลดลงเมื่อเร็วๆนี้ อาจจะเกิดจาก “ปัจจัยชั่วคราว” และคาดว่า อัตราเงินเฟ้อจะดีดตัวขึ้นสู่เป้าหมายของเฟดที่ระดับ 2% ในวันข้างหน้า
สำหรับการประชุมนโยบายการเงินซึ่งเสร็จสิ้นลงเมื่อวานนี้ตามเวลาสหรัฐ คณะกรรมการเฟดมีมติคงอัตราดอกเบี้ยระยะสั้นที่ระดับ 2.25-2.50% ตามที่ตลาดการเงินคาดการณ์ไว้ พร้อมกับย้ำว่า เฟดว่าจะใช้ความอดทนก่อนที่จะมีการตัดสินใจเปลี่ยนแปลงอัตราดอกเบี้ยระยะสั้นจากระดับ 2.25-2.50% ในปัจจุบัน